《天门洞》
清代·赵旭

言寻天门洞，早春惬幽赏。百折缘涧溪，一径拂榛莽。

然松拾路入，未可计寻丈。冷风摇火光，老蝠骇腾上。

横石限如阈，蛇行不敢仰。前奇已我领，后胜方客奖。

力弱心乃强，境递神忽朗。石笋矗空立，阴泉迸隙长。

触目呈众形，惊耳纳群响。万怪孕一腹，造物何所仿。

疑有避秦人，全家此中往。

作者简介：赵旭，字石知，一字晓峰，桐梓人。诸生，官荔波教谕。殉难，赠国子监学录。有《播川诗钞》。